**Dôvodová správa**

**Všeobecná časť**

Návrh zákona, ktorým sa mení a dopĺňa zákon č. 136/2000 Z. z. o hnojivách v znení neskorších predpisov (ďalej len „návrh zákona“) predkladá Ministerstvo pôdohospodárstva a rozvoja vidieka Slovenskej republiky (ďalej len „ministerstvo“) ako iniciatívny materiál na základe odôvodneného stanoviska – Porušenie č. 2012/2097 EK C(2016)6141 final z 30. septembra 2016.

Predkladaným zákonom sa upravujú aplikačné postupy používania hnojív tak, aby nedošlo k bodovému znečisteniu pôdy a aby sa predišlo možnej kontaminácii povrchových a podzemných vôd a následným vstupom nežiaducich látok do potravového reťazca

V zmysle opatrení potrebných na úplné a riadne splnenie všetkých požiadaviek stanovených v smernici Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov sa spresňuje obdobie pre dočasné uskladnenie tuhých hospodárskych hnojív na poľnohospodárskej pôde v zraniteľných oblastiach tak, aby nedošlo k bodovému znečisteniu pôdy a aby sa predišlo možnej kontaminácii povrchových a podzemných vôd.

V návrhu zákona sa zároveň navrhujú úpravy formálneho charakteru z dôvodu spresnenia textu s ohľadom na jednoznačnosť výkladu a aplikácie príslušných ustanovení zákona č. 136/2000 Z. z. o hnojivách v znení neskorších predpisov, ktoré vzišli z potrieb praxe, ako aj legislatívne, či legislatívno-technické úpravy textu.

Návrh zákona je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.

Návrh zákona bude mať pozitívny vplyv na životné prostredie, bude mať pozitívny vplyv na rozpočet verejnej správy, bude mať pozitívny vplyv na podnikateľské prostredie, nebude mať sociálne vplyvy, vplyvy na informatizáciu spoločnosti, ani vplyvy služieb verejnej správy na občana a ani vplyvy na procesy služieb vo verejnej správe.

Ministerstvo financií Slovenskej republiky berie na vedomie, že v súčasnosti nie je možné kvalifikovať prípadné vyššie príjmy štátneho rozpočtu z uložených pokút v súvislosti s navrhovanými úpravami § 15 v čl. I bodoch 12 a 14 návrhu.